Obama, Medvedev do të nënshkruajnë Traktatin e ri për Armët Strategjike
Traktati do të rezultojë në pakësimin e mëtejshëm të stoqeve bërthamore të dy vendeve
Dy udhëheqësit do të takohen në kryeqytetin çek, ku një vit më parë Presidenti Obama parashtroi vizionin e tij për një botë pa armë bërthamore. Marrëveshja që do të nënshkruhet të enjten zëvendëson Traktatin Start Një, të cilin presidenti Xhorxh Herbert Bush dhe Presidenti sovjetik Mikail Gërbaçov e nënshkruan në vitin 1991. Traktati skadoi dhjetorin e kaluar. Pas një viti negociatash të vështira, presidentët Obama dhe Medvedev do të nënshkruajnë një traktat për reduktimin e arsenaleve përkatëse të mbushjeve strategjike të dislokuara në masën 25-30 për qind. Pakti është një hap modest por i rëndësishëm, sipas Kingston Rif në Qendrën për Kontrollin dhe Mospërhapjen e Armëve në Uashington. Zoti Rif parashikon gjithashtu se traktati do të ndihmojë forcimin e marrëdhënieve dy palëshe që shpesh kanë përjetuar tensione. Ai thotë se përmirësimi i bashkëpunimit pritet të ndihmojë Uashingtonin dhe Moskën të luftojnë terrorizmin bërthamor dhe të punojnë për sanksione më të rrepta kundër Iranit për aktivitetin e tij bërthamor. Kur e njoftoi marrëveshjen më 26 mars, Presidenti Obama la të kuptonte se do të rriste edhe prestigjin e Shteteve të Bashkuara: Pas nënshkrimit, traktati duhet të ratifikohet nga Dhoma e Ulët e Parlamentit rus, Duma dhe Senati amerikan ku duhet të marrë votën e 67 nga 100 senatorët amerikanë. Gjatë qëndrimit të tij të shkurtër në Pragë, zoti Obama do të zhvillojë edhe një takim kokë-më-kokë me homologun e tij rus dhe do të marrë pjesë në një darkë për krerët e 11 vendeve të Evropës Qendrore dhe Lindore.